《拟元白诗二首并用其韵 其一 元拾遗微之》
清代·弘历

堂下有竹埭，尚缺五六竿。却嫌少清听，岂虑碍远看。

趁此膏雨足，兼之暑未残。移来青山曲，随见绿阴团。

斜拂凌云松，低临溘露兰。汀芦与池苇，欲效良云难。

不肯裁为箫，空期凤下坛。不肯持作钓，富春江上寒。

愿学蓝田上，种出千琅玕。劲节从此申，生机实未阑。